茅簷下始栽竹
作者：柳宗元
朝代：唐

paragraphs: 瘴茅葺爲宇，溽暑常侵肌。
適有重膇疾，蒸鬱寧所宜。
東鄰幸導我，樹竹邀涼颸。
欣然愜吾志，荷鍤西巖垂。
楚壤多怪石，墾鑿力已疲。
江風忽云暮，輿曳還相追。
蕭瑟過極浦，旖旎附幽墀。
貞根期永固，貽爾寒泉滋。
夜牕遂不掩，羽扇寧復持。
清泠集濃露，枕簟淒已知。
網蟲依密葉，曉禽棲逈枝。
豈伊紛囂閒，重以心慮怡。
嘉爾亭亭質，自遠棄幽期。
不見野蔓草，蓊蔚有華姿。
諒無淩寒色，豈與青山辭。